Cal Tet és una casa rural de Les Olives – Garrigoles que mereix l’adjectiu d’autèntica. Cap sofisticació, llevat de la piscina. Màxima naturalitat. La casa està modernitzada en l’essencial: bany, cuina, terrassa sobre suaus turons empordanesos. Però conserva encara el sabor de les cases rústiques d’abans: preciosos terres hidràulics, mobles autènticament vintage i un ample jardí compartit (la casa està adaptada a dos llogaters) on es respira la naturalitat dels patis d’abans: un hortet, una part cimentada, unes oliveres que fan honor al nom del poble i la resta de terra amb herba. Les vistes des de la terrassa de sol ixent són seductores, però també les de la terrassa de ponent, que donen a un dels carrers més bonics del poble i des d’on s’albiren boscos i camps propers sota la protecció llunyana de les Gavarres.
La tranquil·litat del poble de Les Olives és absoluta. El descans i la desconnexió que possibilita és total. Sorprèn una plaça amb disseny modern, que juga amb formes gegantines d’oliva. Val molt la pena visitar la placeta que dona a la Can Ros, amb un jardí antic, que sembla italià, i uns prats plens d’oques i cavalls. A Les Olives no hi ha botigues, només un restaurant-bar del centre social. Les bicicletes que ofereix Cal Tet de les Olives permeten travessar boscos i camps empordanesos per camins rurals que porten a Ventalló, Viladamat, Valldevià, Camallera o Verges. Aquí els tòpics toscans sobre l’Empordà deixen pas a la veritat de la vida rural: camps de conreu, vida pagesa, granges. Estem a la frontera Baix i l’Alt Empordà, en una vall molt oberta, situada entre les suaus elevacions que emmarquen la plana del Ter.
Antoni Puigverd